贈劉相士
作者：華岳
朝代：宋

paragraphs: 班超未侯漢，誰識烏孫客。
韓信已王齊，誰知長樂厄。
彼亦非異術，忠諛分黑白。
直道世且違，彼亦何足責。
自古勳業人，把鏡惟自索。
顧我灑落資，足可振翰翮。
如何汗馬秋，英雄尚南謫。
祇應捻胎鬼，手段不合格。
古括子劉子，閲人幾千百。
一見麞鼠質，便許正疆埸。
知子忠且諛，愚固未暇擇。
萬一符子言，亦可名簡冊。
它時雙蹇馿，約子訪黄石。